# Els Poblets

Els Poblets és un municipi del País Valencià, a la comarca de la Marina Alta.

## Geografia

Els Poblets està situat al nord de la comarca, en un terreny pla format per les terres d'al·luvió del riu Girona. Compta amb al voltant d'1 km de costa sobre el Mediterrani, on es troba la platja de l'Almadrava. És precisament a la punta de l'Almadrava on desemboca el Girona.
El terme municipal limita amb els termes de Dénia i el Verger.
La temperatura mitjana oscil·la entre els 11º al gener i els 25º del mes de juliol sent el volum de precipitacions de 600 mm.

## Història

La història del municipi es remunta a l'època romana, quan s'hi va instal·lar una fàbrica d'àmfores de la qual actualment queden escasses restes, a banda d'un solar on se n'han museïtzat algunes. Durant el període àrab s'hi van crear tres alqueries, anomenades els Llocs, que van donar lloc a Setla, Mira-rosa i Miraflor, nuclis units definitivament el 1971 i coneguts popularment com els Poblets, nom que adoptà oficialment el municipi el 25 de novembre de 1991 (Decret 216/91, del Consell de la Generalitat Valenciana).
Cap al segle xvi Miraflor era propietat dels senyors de Perpinyà, mentre que Setla i Mira-rosa pertanyien a la baronia dels Uharte. Amb posterioritat passarien a la casa dels Cardona. Va ser lloc de moriscs, comptabilitzant-se en 1609 un total de 85 cases, després de la seua expulsió la repoblació es va efectuar amb gents procedents de Mallorca.
Hui en dia és una població amb dos nuclis, a banda i banda del riu Girona, que coincidixen amb els tres pobles esmentats i un gran nombre d'urbanitzacions turístiques situades entre el nucli urbà i la mar.
A l'octubre de 2007, els Poblets fou un dels municipis de la Marina Alta que més patí els efectes de la riuada del riu Girona, que passa enmig del nucli urbà. Negà gran part del poble i causà importants desperfectes al llit de riu i als ponts, a més de malmetre diverses cases i carrers.
Els Poblets és un municipi històricament lligat al Verger, que es troba connectat amb el primer pel riu, diverses carreteres i un carril bici. Gràcies a la construcció de diverses urbanitzacions, els dos pobles es confronten sense gaire horta entremig.

## Patrimoni i llocs d'interés

* Església parroquial del Salvador: Recentment se n'ha restaurat la façana externa i l'interior del temple. La imatge del Salvador, patró dels Poblets, presidix el magnífic retaule.
* Torre de Guaita: Torre defensiva del segle xv que vigilava l'accés a la població des del riu Girona. Té una alçada d'11 metres i tres pisos. Declarada Bé d'Interés Cultural el 1985.
* Jaciment d'una vil·la romana a la platja de l'Almadrava
* Església de Sant Josep: Es troba a Miraflor i és de més reduïdes dimensions que l'anterior.
* Platja de l'Almadrava: Està formada per cudols i és àmplia i tranquil·la. Comença a la Punta de l'Almadrava i acaba en una arbrada amb pins de la qual arrenca una carretera comarcal que arriba fins al nucli urbà dels Poblets. Tota la zona litoral està dotada de serveis turístics.

## Demografia

Té una població de 3.078 habitants (INE 2007), el 60,1% dels quals és de nacionalitat estrangera, principalment d'altres països de la Unió Europea (1.400 censats, el 48,9% del cens).
Evolució demogràfica dels Poblets :
| | 1981 | 1991 | 1996 | 2001 | 2006 | 2007 | 2008 |
| Població | 1.019 | 1.024 | 1.191 | 1.857 | 2.865 | 3.078 | 3.267 |

## Economia

Els Poblets és un poble bàsicament de serveis turístics amb petites explotacions dedicades al cultiu de cítrics en la seua major part. El turisme té cada vegada més pes en l'economia municipal a causa del creixent empenta de les urbanitzacions que s'han desenvolupat a la zona costanera.

## Política i govern
### Composició de la Corporació Municipal

El Ple de l'Ajuntament està format per 11 regidors. En les eleccions municipals de 26 de maig de 2019 foren elegits 4 regidors del Partit Popular (PP), 3 del Partit Socialista del País Valencià (PSPV-PSOE), 3 de Compromís pels Poblets (Compromís) i 1 del Partit Independent de Residents Europeus els Poblets (PIREE).
Eleccions municipals de 26 de maig de 2019 - els Poblets :
| Candidatura | Candidatura | Candidatura | Cap de llista | Vots | Vots | Regidors |
| | Partit Popular | | Jaime Ivars Mut | 354 | 37,26% | 4 (-1) |
| | Partit Socialista del País Valencià-PSOE | | Carolina Vives Bolufer | 272 | 28,63% | 3 (+1) |
| | Compromís pels Poblets | | Salvador Sendra Gasquet | 242 | 25,47% | 3 |
| | Partit Independent de Residents Europeus els Poblets | | Francisco Pérez Ribot | 76 | 8,00% | 1 |
| | Vots en blanc | | | 6 | 0,63% | |
| Total vots vàlids i regidors | Total vots vàlids i regidors | Total vots vàlids i regidors | Total vots vàlids i regidors | 950 | 100 % | 11 |
| | Vots nuls | Vots nuls | Vots nuls | 15 | 1,55% | |
| Participació (vots vàlids més nuls) | Participació (vots vàlids més nuls) | Participació (vots vàlids més nuls) | Participació (vots vàlids més nuls) | 965 | 54,49%** | |
| Abstenció | Abstenció | Abstenció | Abstenció | 806* | 45,51%** | |
| Total cens electoral | Total cens electoral | Total cens electoral | Total cens electoral | 1.771* | 100 %** | |
| Alcaldessa: Carolina Vives Bolufer (PSPV) (15/06/2019) Per majoria absoluta dels vots dels regidors (7 vots: 3 de PSPV, 3 de Compromís i 1 de PIREE) |||||||
| Fonts: JEC, JEZ Dénia, M. Interior, Periòdic Ara. (* No són vots sinó electors. ** Percentatge respecte del cens electoral.) |||||||

### Alcaldes

Des de 2015 l'alcaldessa dels Poblets és Carolina Vives Bolufer del Partit Socialista del País Valencià (PSPV-PSOE).
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | José Doménech Caravaca | GTI | 19/04/1979 | -- |
| 1983–1987 | José Andrés Caselles | UPV | 28/05/1983 | -- |
| 1987–1991 | José Andrés Caselles | UPV | 30/06/1987 | -- |
| 1991–1995 | José Andrés Caselles | CIN | 15/06/1991 | -- |
| 1995–1999 | Salvador Sendra Gasquet | UPV-BN | 17/06/1995 | -- |
| 1999–2003 | Salvador Sendra Gasquet | Bloc-EVB-V | 03/07/1999 | -- |
| 2003–2007 | Jaime Ivars Mut | PP | 14/06/2003 | -- |
| 2007–2011 | Jaime Ivars Mut | PP | 16/06/2007 | -- |
| 2011–2015 | Jaime Ivars Mut | PP | 11/06/2011 | -- |
| 2015–2019 | Salvador Sendra Gasquet | Compromís | 13/06/2015 | -- |
| 2019-2023 | Carolina Vives Bolufer | PSPV-PSOE | 15/06/2019 | -- |
| Des de 2023 | n/d | n/d | 17/06/2023 | -- |
| Fonts: Generalitat Valenciana |||||

## Festes

* Festes Patronals. Se celebren en honor del Salvador. Comencen el 28 de juliol amb un novenari que acaba la vigília del dia del Salvador, 6 d'agost. Al llarg del novenari es realitzen diversos actes lúdics: l'Entrà de la Murta, revetlles, correfocs, tir i arrossegament, danses, partits de pilota valenciana i desfilada de Moros i cristians, entre altres activitats.

## Referències

* 1 2 Ajuntament dels Poblets – Història Arxivat 2009-08-04 a Wayback Machine. (castellà)
* ↑ Font: Explotació estadística del cens segons el Institut Nacional d'Estadística d'Espanya. Població per sexe, municipis i nacionalitat (principals nacionalitats). Arxivat 2008-09-24 a Wayback Machine.
* ↑ Font: Població de fet segons el Institut Nacional d'Estadística d'Espanya. Alteracions dels municipis en els Censos de Població des de 1842, Arxivat 2009-03-11 a Wayback Machine. Sèries de població dels municipis d'Espanya des de 1996. Arxivat 2010-04-18 a Wayback Machine.
* ↑ Gil Torrella, Amparo (Secretària). «Acta del Ple de la Corporació», 15-06-2019.
* ↑ Junta Electoral Central «Resolución de 2 de julio de 2019, de la Presidencia de la Junta Electoral Central, por la que se procede a la publicación del resumen de los resultados de las elecciones locales convocadas por Real Decreto 209/2019, de 1 de abril, y celebradas el 26 de mayo de 2019, según los datos que figuran en las actas de proclamación remitidas por cada una de las Juntas Electorales de Zona. Provincias: Albacete, Alicante, Almería, Araba-Álava». Butlletí Oficial de l'Estat, 160, 05-07-2019, pàg. 72.505 [Consulta: 29 abril 2020].
* ↑ Junta Electoral de Zona de Dénia «Proclamación de candidaturas para las elecciones locales de 26 de mayo de 2019» (pdf) (en castellà). Butlletí Oficial de la Província d'Alacant. Diputació Provincial d'Alacant [Alacant], 82, 30-04-2019, pàg. 26-27. Edicte 4556 [Consulta: 2 agost 2019].
* ↑ Ministeri de l'Interior. Govern d'Espanya. «Resultats provisionals - Eleccions locals 2019». Arxivat de l'original el 25 de juny 2019. [Consulta: 19 juny 2019].
* ↑ Ara. «Eleccions municipals 2019. Resultats als Poblets», 26-05-2019. [Consulta: 19 juny 2019].
* ↑ Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Els Poblets. Històric de Govern Local». Portal d'informació ARGOS. [Consulta: 10 juny 2020].

## Enllaços externs

* Web de l'Ajuntament dels Poblets
* Els Poblets, dins Costablanca.org Arxivat 2010-07-10 a Wayback Machine.
* Institut Valencià d'Estadística Arxivat 2010-06-18 a Wayback Machine.
* Portal de la Direcció General d'Administració Local de la Generalitat Arxivat 2008-05-26 a Wayback Machine.